༄། ། དགེ་འདུན་གྱི་སྤངས་བླངས་ལ་གསུངས་པ་སྤྱན་སྔ་ཤེར་འབྱུང་གིས་ཡི་གེར་བཀོད་པ། ། 1$0000035 རྗེ་མཉམ་མེད་དམ་པ་རིན་པོ་ཆེ། ། འོད་གསལ་ཆེན་པོའི་ངང་ལ་བཞུགས། ། མཐའ་བརྒྱད་སྐྱོན་གྱིས་མ་གོས་པའི། ། རྗེ་ཆོས་ཀྱི་སྐུ་ལ་ཕྱག་འཚལ་ལོ། ། བླ་མ་རིན་པོ་ཆེའི་ཞལ་ནས། རི་ཁྲོད་ཀྱི་དགོན་པར་མཁར་ལྷན་ཆང་ཆུང་བྱེད་དགོས་པ་བྱུང་ན། གཞི་བདག་ལ་མི་གནོད་ཅིང་རང་ཉིད་གནས་དེར་ཡུན་རིང་དུ་ཆགས་པའི་ཐབས། རང་ཆེད་མཁར་ལྷན་ཞིག་བྱས་ནས་དེར་སྡོད་པའི་བསམ་པ་བྱུང་ན་མཐུན་རྐྱེན་མི་འཛོམས་པའམ་མྱུར་དུ་འགྲོ་དགོས་པ་འོང་བ་ཡིན། དེའི་རྒྱུ་མཚན་ནི། རང་ཆེད་ཐམས་ཅད་ནི་བདག་འཛིན་ཡིན་པས་སོ། ། དེ་ལྟར་མི་འབྱུང་བའི་ཐབས་ནི། ཡུལ་དེ་ན་གནས་པའི་གཞི་བདག་མི་དང་མི་མ་ཡིན་པ་རྣམས་ལ། བྱམས་པ་དང་སྙིང་རྗེ་རང་གི་སེམས་དང་འདྲེས་པར་བསྒོམ། དེ་ནས་དེ་རྣམས་བདེ་བ་དང་ལྡན། སྡུག་བསྔལ་དང་བྲལ། རྫོགས་པའི་སངས་རྒྱས་ཐོབ་པར་བྱ། དེའི་ཆེད་དུ་མཁར་ལྷན་འདི་བྱ་སྙམ་དུ་བསམས་ལ། མི་མ་ཡིན་པ་ལ་གཏོར་མ་བྱིན་ནས་བདེན་པ་བདར་ཏེ། དང་པོ་རང་དོན་གྱི་འཁྲི་བ་བཅད་ལ། ང་རང་ཅིས་ཀྱང་སྡོད་པའི་ངོ་བོ་མེད་དོ། ། འོན་ཀྱང་ཞག་ཁ་ཡར་སྡོད་སྲིད་པས། དེའི་བར་ལ་མཐུན་རྐྱེན་ཐམས་ཅད་སྒྲུབས་ཤིགའགལ་རྐྱེན་ཐམས་ཅད་སྤོངས་ཤིགཁྱེད་ལ་མཐུ་དང་ནུས་པ་ཅི་ཡོད་དུ་བལྟའོ། ། བྱས་ནས་ཁོང་གི་ལས་སྒྲིབ་སྦྱངས་པའི་ཆེད་དུ་ཀཾ་ཀ་ནི་ཁ་ཡར་བགྲངས། རང་ཉིད་འདུག་ས་ལ་ཡིད་མི་དགའ་བ་ལ་སོགས་པ་དེ་ཁོང་གི་ལས་ཡིན་པས། ལས་སྒྲིབ་དེ་དག་ནས་རང་ལ་ཕན་པ་སྒྲུབ་བོ། ། དེ་ཡུན་རིང་དུ་གནས་པ་དང་། མཐུན་རྐྱེན་འཛོམས་པ་ལ་སོགས་པ་འོང་། དེ་ཡང་མཐུན་རྐྱེན་ཚོགས་པར་བྱས་ལ་གཟོད་སྒྲུབ་པ་བྱ་སྙམ་ན། མཐུན་རྐྱེན་འཛོམས་པ་དང་སྒྲུབ་པ་མི་འོང་གསུངས་པས། དེ་ཇི་ལྟར་མཆི་ཞུས་པས། འདི་ལ་བར་ཆད་གསུམ་པོ་གང་བྱུང་ཡང་། 1$0000033སྒྲུ1$0000035བ་པ་བྱ་སྙམ་པའི་རྟོག་པ་སྐྱེས་དུས་དེ་རང་དུ་ལྷན་གྱིས་བསྡད་ནས། དགེ་སྦྱོར་ལ་མཉམ་པར་བཞགདེས་ས་ནོན་ནས་བསྒྲུབ་པ་ཡུན་རིང་བར་འོང་གསུངས་སོ། ། འཕྲང་དོག་པ་དང་ཁལ་ཡོ་བ་དུས་གཅིག་ཏུ་འོང་བ་ཡིན་གསུངས་པས། དེ་ཇི་ལྟར་མཆི་ཞུས་པས། འདི་ལ་བར་ཆད་གསུམ་པོ་གང་བྱུང་ཡང་དང་པོ་འབྱུང་བའི་རྒྱུ་གང་ཡིན་ན། སློབ་དཔོན་འཕགས་པའི་ཞལ་སྔ་ནས། མི་དགེ་བ་ལས་སྡུག་བསྔལ་འབྱུང་། ། གསུངས་པས། རང་གི་ཚེ་ཐོག་མ་མེད་པ་ནས་བསགས་པའི་ལས་ངན་རྣམས། འདིར་བླ་མ་དམ་པ་ལ་མོས་གུས་བྱས་པའམ། དགེ་སྦྱོར་ཉམས་སུ་བླངས་པའི་སྟོབས་ཀྱིས་སྦྱངས་པ་ཡིན་ཏེ་ཤིང་སྐམ་པོ་རླན་བག་ཙམ་ཡོད་པ་དེ་མེའི་དྲོད་ཀྱིས་བླང་བ་དང་འདྲ་བས། གང་མི་འདོད་པ་རེ་ཐོག་ཏུ་འོང་བ་ཡིན་ཏེ། གང་ཚེ་དངོས་གྲུབ་འབྱུང་བའི་ཚེ། ། དེ་ཚེ་ལས་ངན་ལྡོག་པར་འགྱུར། ། ཞེས་གསུངས་པས་འབྱུང་བའི་རྒྱུ་དེ་ཡིན། གཉིས་པ་གཉེན་པོ་གང་གིས་འདག་ན་རང་གི་དགེ་སྦྱོར་ཁོ་ནས་འདག་སྟེ། དེ་ཡང་ལམ་གཏོང་བ་ལ་སོགས་པ་ཆོས་བཅུ་གཉིས་ལ་གནད་དུ་བསྣུན་པས་ཉེས་པའི་སྐྱོན་ཐམས་ཅད་དག་ནས། གསུམ་པ་དག་པའི་འབྲས་བུ་ནི་སྔར་གྱི་ཆོས་བཅུ་གཉིས་ཀྱི་གནད་ཀྱིས་འདིར་ལེགས་པ་ཤ་སྟག་འོང་བས། བཅོམ་ལྡན་འདས་ལ་བདུད་ཀྱིས་མཚོན་ཆའི་ཆར་ཕབ་པ་ལ་ཏིང་ངེ་འཛིན་གནད་ཀྱིས་དེ་ཉིད་མེ་ཏོག་གི་ཆར་དུ་གྱུར་ཏེ། བདུད་འཁོར་དུ་འདུས་པ་ལྟ་བུ་ཡིན་པས། རྣལ་འབྱོར་པ་ནང་གི་བསམ་པ་ལ་གནད་དུ་སོང་བའི་དུས་སུ། ཕྱི་རོལ་གྱི་དེ་ཡང་མི་འགྱུར་ཀ་མེད་ཡིན། བསོད་ནམས་ཀྱི་བསགས་པ་ཆུང་བ་རྣམས་ལ་ཡོན་ཏན་ཐམས་ཅད་བག་ལ་ཉལ་ནས། སྐྱོན་ཐམས་ཅད་མངོན་དུ་འགྱུར། དེའི་རྟེན་འབྲེལ་གྱིས་གཞན་གྱི་ཡོན་ཏན་མི་མཐོང་བར་སྐྱོན་ཤ་སྟག་ཏུ་མཐོང་ནས་ཆགས་སྡང་སྐྱེ། དེ་ལ་ལྷན་ཅིག་སྐྱེས་པའི་འདྲེས་གྲོགས་བྱས་ནས་ལས་ངན་རྣམས་གསོགདེའི་འབྲས་བུ་སྡུག་བསྔལ་དུ་སྨིན་པ་ཡིན། ཡང་བསོད་ནམས་བསགས་པ་རྣམས་ལ་སྐྱོན་ཐམས་ཅད་བག་ལ་ཉལ་ནས། ཡོན་ཏན་མངོན་དུ་འགྱུར་ཏེ། དེའི་རྟེན་འབྲེལ་ཀྱིས་གཞན་གྱི་སྐྱོན་མི་མཐོང་བར་ཡོན་ཏན་ཐམས་ཅད་མཐོང་ནས། བྱམས་པ་ལ་སོགས་པའི་བསམ་པ་བཟང་པོ་སྐྱེ། དེ་ལ་ལྷན་ཅིག་སྐྱེས་པའི་ལྷས་གྲོགས་བྱས་ནས་བསོད་ནམས་གསོག་པ་ལ་མོས། དེའི་འབྲས་བུ་བདེ་སྐྱིད་དུ་སྨིན་ཏེ་དེས་ན་ཚོགས་གསོག་པ་འདི་ཁོ་ན་ཟབ་པར་འདུག་པས། ངའི་བསྟན་ཆོས་སུ་ཡང་། བླ་མ་དམ་པའི་གདམས་ངག་ནི། ། བསོད་ནམས་ཚོགས་ལས་ཟབ་པ་མེད། ། བྱ་བ་བྱུང་བ་ཡིན་པས། ཐམས་ཅད་ཀྱི་ཚོགས་གསོག་པ་འདི་ཁོ་ན་ལ་ནན་ཏན་ཆེ་བར་བྱ་གསུངས། ། གཏུམ་མོ་ལམ་གྱི་གཞི་མ་ཡིན་བྱ་བས། རླུང་རྩོལ་བཅས་སུ་བསྒོམ་ན་ཇི་ལྟར་མཆི་ཞུས་པས། ཞལ་སྔ་ནས། སྤྱིར་ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་ཀྱིས་གསུངས་པའི་ཆོས་ཐམས་ཅད་ལ་གང་ཟག་གི་རིམ་པས་ཐེག་པ་གསུམ་དུ་འདོད་ཀྱང་འོ་སྐོལ་བོད་ཐེག་པ་ཆེན་པོའི་རིགས་ཡིན། དེ་ལ་ཡང་རྒྱུ་མཚན་ཉིད་པས་གསང་སྔགས་ཐབས་ཀྱི་ཁྱད་པར་བྱས་པས་ཟབ། ཐབས་གང་ཡིན་སྙམ་ན། རྟེན་ཡུལ་ལ་བརྟེན་ནས། སེམས་ལ་གནད་དུ་བསྣུན་པས་ལུས་སེམས་དབྱེར་མེད་དུ་སངས་རྒྱས་པའོ། ། འོ་ན་ལུས་ལ་ཇི་ལྟར་དུ་གནད་དུ་གཏོང་སྙམ་ན། རྩ་རླུང་ཐིག་ལེ་གསུམ་ལ་གནད་དུ་གཏོང་སྟེ། དེ་ཡང་ཡོན་ཏན་ཐམས་ཅད་ཐིག་ལེ་ལས་བྱུང་། སྐྱོན་ཐམས་ཅད་ཐིག་ལེ་ལས་བྱུང་། སྐྱོན་ཐམས་ཅད་རླུང་གིས་བསྐྱེད། རྩས་གཞི་འཛིན་པ་ཡིན། དེ་ལ་རླུང་ལ་དབང་ཐོབ་ན་ཐིག་ལེ་ལ་གནད་དུ་འགྲོ་བས། རླུང་ལ་གནད་དུ་གཏོང་དགོས། དེའི་ཡན་ལག་གི་རླུང་ལྔ་ཡང་རྩ་བའི་རླུང་ལྔར་འདུས་པས། རྐང་པ་རྡོ་རྗེ་སྐྱིལ་ཀྲུང་བྱས་པས་ཐུར་སེལ་གནད་དུ་འགྲོ་སྟེ། དུས་གསུམ་སངས་རྒྱས་ཐམས་ཅད་ཀྱིས་བདུད་བཏུལ་བ་དང་སངས་རྒྱས་པ་སྐྱིལ་ཀྲུང་མཛད་པ་ལས་བྱུང་བ་ཡིན། དེ་ཡང་ཐུར་སེལ་ལམ་འོག་རླུང་ཞེས་བྱ་བ་དེས་བཤང་གཅི་དང་ཁུ་ཁྲག་གི་འཕེན་སྡོམ་བྱེད་པ་ཞིག་ཡོད་པ་དེས། འཁྲུལ་འཁོར་སྐྱིལ་ཀྲུང་བྱས་པས་ཐུར་སེལ་གྱེན་ལ་ལོག་ནས་དབུ་མར་ཚུད་པས་བདེ་སྟོང་གི་ཏིང་ངེ་འཛིན་སྐྱེ། ཡོན་ཏན་བསམ་གྱིས་མི་ཁྱབ་པ་འབྱུང་ངོ་། ། བཤང་གཅི་མི་ཐོན་པ་དང་། ཕོ་ལ་ཐིག་ལེ་དམར་པོར་འབབ་པ་དང་། མོ་ལ་དཀར་པོར་འབབ་པ་དང་། དྲི་ཆུ་ཐུར་སེལ་ལོག་པའི་སྐྱོན་ཡིན། སོ་སོར་ཐར་པ་དང་། བྱང་ཆུབ་སེམས་དཔའི་བསླབ་པར་ཕྱིའི་རྣམ་གཞག་ཙམ་གསུངས་ནས་རྒྱུ་མཚན་མ་གསུང་། ་་་གསང་སྔགས་སུ་འདི་འབྱུང་བྱ་བའི་རྒྱུ་མཚན་དང་བཅས་པ་གསུངས་པ་ཡིན། དེ་ཡང་སྐྱིལ་ཀྲུང་ཆེས་པ་དང་། ཆུང་བ་གཉིས་ཀྱི་གནད་དུ་མི་འགྲོ་སྟེ། མཐར་མ་ལྷུང་བ་བྱ། དེ་ནས་སྒལ་ཚིགས་གསེར་གྱི་དོང་རྩེ་རྩིག་པ་ལྟར་གཅིག་གིས་གཅིག་ནོན་པར་བརྩེགས་པས། དེས་ལྟེ་བའི་འོག་ན་མེ་དང་མཉམ་དུ་གནས་པའི་རླུང་ཞེས་བྱ་བ་ཞིག་གནས་པ་དེ། དབུ་མར་སྟོབས་སུ་གྱུར་ནས་ལུས་ཐམས་ཅད་ལ་ཁྱབ་པས་དྲོད་སྐྱེ་བ་ཡིན། དེ་ནས་ལག་པ་མཉམ་གཞག་སྤུ་མཚམས་སུ་སྒལ་པ་ལ་བཅར་གྱིས་བཏང་། དེས་སྙིང་ག་ན་ཆུ་རླུང་དལ་བ་ཅན་གནས་པ་དེ་དབང་དུ་འདུས་ནས། རྩ་དབུ་མ་སྟོབས་སུ་གྱུར། འཕེལ་ཀ་ཡངས་པ་དང་། དཔུང་པ་རྒོད་གཤོག་ལྟར་བརྒྱང་བ་ལ་སོགས་པའི་ལུས་གནད་ལེགས་པར་བྱ། མགྲིན་པ་ཡིད་ཙམ་དགུ་བས། མགྲིན་པ་གྱེན་དུ་རྒྱུ་བའི་རླུང་གནས་པ་དེ་ཏོང་ཏོང་གི་མགོ་བོ་ནོན་ཙམ་དུ་མཇིང་པ་དགུ་བ་དབང་དུ་འདུ། མགོ་བོ་དགྱེ་བ་དང་དགུ་བ་གཉིས་ཀས་སྐྱོན་འབྱུང་བས་གནས་སྐབས་བསལ་ནས་མགོ་བོ་ལྟག་པ་དགྱེད་དགྱེད་བྱས་པས་སེམས་གནས་པ་འདོད་པ་ཡང་ཡོད་དེ། རྟོག་པ་མང་པོ་འཕྲོས་ནས་མ་ཆུན། ཐབས་རྡུགས་ཀྱི་ལས་ཡིན། མིག་སྣ་རྩེར་ཕབ་པ་དང་། ལྕེ་རྐན་ལ་རང་ཤུགས་ཀྱིས་སྦྱར་ནས་ཆེད་དུ་མ་བྱས་པར་བཞག་པས་ཀྱང་། རླུང་ཁྱབ་བྱེད་ལ་སོགས་པ་དབུ་མར་སྟོབས་སུ་གྱུར་ནས་དབང་དུ་འདུ། དེས་ཏིང་ངེ་འཛིན་ཁྱད་པར་འཕགས་པ་རྒྱུད་ལ་སྐྱེ། མདོར་ན་བསམ་གཏན་གྱི་ཡན་ལག་བྱས་པས་རླུང་ལྔ་དབང་དུ་འདུ་བ་ཡིན། ཕྱག་རྒྱ་ཆེན་པོའི་སྒོམ་འདེབས་དུས་སུ་འཁྲུལ་འཁོར་འདི་ལྟར། ལས་དང་པོ་པའམ་ཏིང་འཛིན་བསྒྲུབ་པ་ལུས་ཀྱི་འཁྲུལ་འཁོར་འདི་གལ་ཆེ་གསུངས། ཡང་བླ་མ་རིན་པོ་ཆེའི་ཞལ་ནས། ཐེག་པ་ཆེན་པོ་གསང་སྔགས་ཀྱི་བརྗོད་བྱའི་མཐིལ་རྩ་རླུང་ཐིག་ལེ་གསུམ་ཡིན་ཏེ། དེ་ལ་ང་རང་འདོད་པ་རླུང་གཙོ་བོར་སྨྲ་བ་ཡིན། དེ་ཡང་རླུང་ཞེས་བྱ་བས་ལས་ཀུན་བྱེད། ། ཅེས་གསུངས་པས་འཁོར་འདས་ཐམས་ཅད་རླུང་གིས་བསྐྱེད་པའོ། ། དེ་ཡང་འཁོར་བའི་རླུང་དང་། མྱ་ངན་ལས་འདས་པའི་རླུང་གཉིས་ལས་འཁོར་བའི་རླུང་གིས་ཉོན་མོངས་པ་གསུམ་བསྐྱེད། དེ་གསུམ་གྱིས་རླུང་མཁྲིས་བད་ཀན་གསུམ་འབྱུང་། དེས་གདོན་གསུམ་འཇུག་པས་ཐོག་མར་ཚེ་འདི་ཉིད་ལ་ནད་དང་གནོད་པ་ཐམས་ཅད་འབྱུང་། ཚེ་ཕྱི་མ་ལ་ངན་སོང་གསུམ་དུ་སྐྱེའོ། ། འདས་པའི་རླུང་གིས་དེ་ལས་བཟློག་སྟེ། འདོད་ཆགས་མེད་པས་ཕྱི་ནང་ལ་མ་ཆགས་པས་འཁོར་དང་ལོངས་སྤྱོད་ཕུན་སུམ་ཚོགས་པ་འབྱུང་ལ། ཞེ་སྡང་མེད་པས་བྱམས་པ་སྙིང་རྗེ་བྱང་ཆུབ་ཀྱི་སེམས་གསུམ་དང་ལྡན་པས་རང་གཞན་ཐམས་ཅད་ལ་ཕན་པ་དང་བདེ་བ་དང་དཔག་ཏུ་མེད་པ་འབྱུང་བ་དང་། གཏི་མུག་མེད་པས་རྟེན་ཅིང་འབྲེལ་པ་འབྱུང་བ་གོ་བས། བསོད་ནམས་དང་ཡེ་ཤེས་ཀྱི་ཚོགས་རྫོགས་ཤིང་། ཐབས་དང་ཤེས་རབ་གཉིས་མེད་དུ་སྦྱོར་བའོ། ། དེས་ན་འཁོར་འདས་ཀྱི་བདེ་སྐྱིད་ཐམས་ཅད་རླུང་ལས་འབྱུང་བ་ཡིན་ནོ། ། དེ་ཉམས་སུ་ལེན་ན་ཉོན་མོངས་པ་གང་སྐྱེས་ཀྱང་། དང་པོ་ལམ་དུ་བཏང་བས། བྱང་ཆུབ་ཀྱི་སེམས་ཀྱི་དབང་དུ་རླུང་འགྱུར། དེ་ནས་ཞེ་སྡང་མེད་པས་དགེ་བ། དེ་ནས་ལྷ་བསྒོམ་པས་ཕྱི་དང་ནང་ལ་ཆགས་པ་དང་བྲལ་བས་འདོད་ཆགས་མེད་པའི་དགེ་བ། དེ་ནས་བླ་མ་དང་ཕྱག་རྒྱ་ཆེན་པོ་བསྒོམ་པས་གཏི་མུག་འདག་སྟེ། སྐྱོན་དེ་གསུམ་དག་ནས་ཡོན་ཏན་རྫོགས་པ་ལ་ཚེགས་མེད་པ་ཡིན་གསུངས། ཡང་རིན་པོ་ཆེའི་ཞལ་ནས། རི་ཁྲོད་ལ་ཕྱིན་ནས་བསྒྲུབ་པ་བྱས་པའི་དུས་སུ། ཕོངས་པ་དང་། སྡུག་པ་དང་། ཡོན་ཏན་སྐྱེ་བའི་བར་ཆད་གསུམ་འོང་སྟེ། དེ་གསུམ་གྱི་རྒྱུ་ནི་སྔོན་མ་བྱིན་པ་བླངས་པ་དང་། བརྣབ་སེམས་དང་། སེར་སྣ་ལ་སོགས་པ་བྱས་པས་ཕོངས་པ་ཡིན་པས། དེ་བཅོས་པའི་ཐབས་ལ། ཞེ་ཐག་པ་ནས་དེ་ལྟ་བུའི་ལས་རྣམས་བཤགས། ལམ་དུ་བཏང་། ལྷ་བསྒོམ་བླ་མ་དམ་པ་བཅོམ་ལྡན་འདས་རིན་ཆེན་འབྱུང་ལྡན་གྱི་ངོ་བོར་མདུན་གྱི་ནམ་མཁའ་ལ་སྤྱན་དྲངས་ལ། དངོས་པོ་ཅི་ཡོད་ཀྱི་མཆོད་པ་དབུལ། ཡན་ལག་བདུན་པ་འབའ་ཞིག་བསྐྱང་ཞིང་འབད་པས་མྱུར་དུ་གེགས་སེལ་འོང་། གཉིས་པ་ལུས་ཀྱི་ན་ཚ་སེམས་ཀྱི་སྡུག་བསྔལ་སྣ་ཚོགས་བྱུང་ན། དེའི་རྒྱུ་ནི་སྔོན་ཞེ་སྡང་གིས་བསྐྱེད་པའི་ལས་རྣམས་ཡིན་པས། དེ་བཅོས་པ་ནི། སྔར་བྱས་པ་ལ་ཞེ་ཐག་པ་ནས་བཤགས། ལམ་དུ་བཏང་། ལྷ་བསྒོམ་བླ་མ་དམ་པ་ལ་བཅོམ་ལྡན་འདས་མི་བསྐྱོད་པའི་ངོ་བོ་སྙིང་གི་དཀྱིལ་དུ་བསྒོམ། གནོད་བྱེད་ཀྱི་གཙོ་བྱས་པའི་སེམས་ཅན་ཐམས་ཅད་ལ་བྱམས་པ་བསྒོམ། དེ་སྐྱེས་པ་རང་གི་གེགས་སེལ་བ་ཆོས་ཉིད་ཡིན། དེས་ན་ནང་དུ་བྱམས་པ་སྐྱེས་པས་ཕྱི་རོལ་ཏུ་སྡུག་བསྔལ་སྣ་ཚོགས་སེལ་ནུས་སྙམ་སྟེ། དམྱལ་བ་རང་སྲོག་ཆད་བྱ་བ་གོ་བ་ཡང་དེ་ཡིན། གསུམ་པ་ཇི་ལྟར་བསྒྲུབས་ཀྱང་ཡོན་ཏན་མ་སྐྱེས་ན་བདག་འཛིན་ཆེས་པས་ལན་པ་ཡིན། དང་པོ་ལུས་ངག་ཡིད་གསུམ་ལས་མ་འགྱུར་བས་ལན་པ་ཡིན། དགེ་སློང་ངམ་བྱང་ཆུབ་སེམས་དཔའ། སངས་རྒྱས་ཀྱི་སྐུ་གསུང་ཐུགས་སུ་ཅི་འགྱུར་བྱ། ཐ་ན་རྟོག་དཔྱོད་བཏང་བ་ཚུན་ཆད་ཀྱི་སྒོ་ནས་ཀྱང་བདག་འཛིན་དང་ཅི་བྲལ་བྱས་པས་ཡོན་ཏན་གོང་མ་རྣམས་སུ་སྐྱེའོ་གསུངས། ། ཡང་བླ་མ་རིན་པོ་ཆེའི་ཞལ་ནས་སྦྱིན་པ་མང་པོ་བཏང་ཡང་འབྲས་བུ་མ་སྨིན་ན། ཆགས་ཞེན་གྱིས་བཀག་པ་ཡིན་པས་ཆགས་ཞེན་དང་བྲལ་བར་བྱའོ། ། དེས་སྔར་གྱི་ཚོགས་བསགས་པ་རྣམས་ཀྱི་འབྲས་བུ་མྱུར་དུ་སྨིན་ནས་འོང། ཡང་ཉོན་མོངས་པ་འདོད་ཆགས་དྲག་པོ་ཞིག་སྐྱེས་པའི་དུས་སུ། སྤོངས་སེམས་བརྟན་པོ་གཞི་གཞག་ཏུ་བྱས་ལ། དེའི་དུས་ཁོ་ནར་ལམ་དང་མ་བྲལ་བར་ལྷ་དང་བླ་མ་ལ་སོགས་པ་དེ་རང་གི་ཐོག་ཏུ་བསྒོམས་པས་བདེ་བའི་ཏིང་ངེ་འཛིན་ཁྱད་པར་ཅན་ཞིག་དུས་དེར་སྐྱེའོ། ། ཡང་ཞེ་སྡང་སྐྱེས་པའི་དུས་སུ་དེ་ལྟར་བསྒོམ་ན་གསལ་བའི་ཏིང་ངེ་འཛིན་སྐྱེ། གཉིད་བྲོ་བའི་དུས་སུ་དེ་ལ་སྤོངས་སེམས་བརྟན་པོས་བསྟེན་ཅིང་བསྒོམ་ན་འོད་གསལ་རང་ཟིན་དུ་འགྲོ་བ་ཡིན་ཏེ། གསང་སྔགས་ཀྱི་ཉོན་མོངས་ལམ་དུ་ཁྱེར་བའི་གོ་བ་ཡང་དེ་ཡིན་གསུངས། ། ཡང་རིན་པོ་ཆེའི་ཞལ་ནས། རི་ཁྲོད་ལ་འགྲོ་བའི་དུས་སུ། ཁྱད་གསོད་ཀྱི་བསམ་པས་རི་ལ་ཕྱིན་ན་བསམ་པ་མི་འགྲུབ། འདོད་ཆགས་ཀྱི་བསམ་པས་ཕྱིན་ན་སྡོམ་པ་འཆོར། ཞེ་སྡང་གི་བསམ་པས་ཕྱིན་ན་ཁ་སྨྲས་དང་ཐུགགཏི་མུག་གི་བསམ་པས་ཕྱིན་ན་དགེ་སྦྱོར་མི་འཕེལ། ང་རྒྱལ་ཕྲག་དོག་གི་བསམ་པས་ཕྱིན་ན་བཀུར་པ་མོད། བཟའ་བཏུང་གི་བསམ་པས་ཕྱིན་ན་ལྟོ་གོས་ཀྱིས་འཕོངས། གཞན་དོན་གྱི་བསམ་པས་ཕྱིན་ན་ཕན་བདེ་འབྱུང་ཞིང་དགེ་སྦྱོར་འཕེལ། གྲགས་སྙན་ཐོབ། འགྲོ་བ་ལ་ཕན་ཐོགས་སོ། ། ཡང་རྟོག་ངན་གྱིས་ཀུན་ནས་བླངས་ནས་དགེ་སྦྱོར་གྱིས་གནད་དུ་བསྣུན་ན་དངོས་གྲུབ་གོང་དུ་སྡུག་བསྔལ་རེ་རེ་འོང་བས། དགེ་སྦྱོར་སྐྱེས་པ་ཕུལ་ན་བར་ཆད་མི་འབྱུང་། འགྲོ་དོན་དུ་བསྔོས་ན་འཕྲིན་ལས་སུ་འགྱུར། ལར་རྣལ་འབྱོར་པ་རི་ཁྲོད་ལ་ཕྱིན་པའི་དུས་སུ་དང་པོ་ཉོན་མོངས་པ་བསྐྱེད་ནུས་པ་ཞིག་དགོས་ཏེ་གཏུམ་མོ་སྒོམ་པ་ཡིན། བར་དུ་ཉོན་མོངས་པ་ལམ་དུ་གཏོང་ནུས་པ་ཞིག་དགོས་ཏེ། སུམ་ཆོས་ཀྱིས་གནད་དུ་བསྣུན་པ་ཡིན། ཐ་མར་ཉོན་མོངས་པ་འཕྲིན་ལས་སུ་འགྱུར་བ་ཞིག་དགོས་ཏེ་ལྔ་ལྡན་དང་བསྲེ་བ་ཡིན་གསུངས། ། ཡང་བླ་མ་རིན་པོ་ཆེའི་ཞལ་ནས། མ་རིག་རྣམ་རྟོག་དང་བཅས་པ་འདི་འཁོར་བར་བསྐྱེད་བྱེད་ཀྱི་རྒྱུ་ཡིན། ཉོན་མོངས་པ་ལས་དང་བཅས་པ་གནས་པའི་གཞི་ཡིན། གདམས་ངག་ཉམས་ལེན་དང་བཅས་པ་འཇིག་པའི་རྐྱེན་ཡིན། དད་པ་སྤོང་སེམས་དང་བཅས་པ་མྱ་ངན་ལས་འདའ་བ་བསྐྱེད་པའི་རྒྱུ་ཡིན། བསླབ་གསུམ་བརྩོན་འགྲུས་དང་བཅས་པ་ནི་གནས་པའི་གཞི་ཡིན། ལོག་ལྟ་ཐེ་ཚོམ་དང་བཅས་པ་ནི་འཇིག་པའི་རྐྱེན་གསུངས། ། ཡང་སྒྲུབ་པ་གནད་དུ་བསྣུན་པའི་དུས་སུ་རྐྱེན་ངན་ཐམས་ཅད་སློངས་པ་ཡིན་པས། འདིའི་དུས་སུ་སྔོན་གྱི་ལས་ངན་དགེ་སྦྱོར་གྱིས་སློངས་པ་ཤེས་ན་རྒྱུ་ཤེས་པའི་བླ་མ། རྐྱེན་དེ་སེལ་བར་བྱེད་པའི་ཐབས་ལ་མཁས་པ་ནི་ལམ་ཤེས་པའི་བླ་མ། སྐྱོན་དག་ནས་ཡོན་ཏན་དུ་གྱུར་པ་ནི་འབྲས་བུ་ཤེས་པའི་བླ་མ་ཡིན། ། ཡང་དགྲ་བགེགས་ཐམས་ཅད་སློབ་མར་འགྱུར་བའི་གནད་ནི། བྱམས་པ་དང་སྙིང་རྗེ་རྒྱུན་དུ་གོམས་པར་བྱས་ལ། འཕྲད་པའི་དུས་སུ་མྱུར་བར་གནད་དུ་བསྣུན་ཏེ། དགེ་སྦྱོར་ཐམས་ཅད་ཁོའི་དོན་དུ་བྱ་ཞིང་། རྗེས་བསྔོ་བ་སྨོན་ལམ་ཐམས་ཅད་ཁོས་གཙོ་བྱས་པའི་